Geen stelsel vir grondeise, sê MRK | Maroela Media
"Geen stelsel kan tans die eiser, wat sy eis voor die 1998-sperdatum ingedien het, inligting bied oor die status van die eis nie," aldus die verslag oor die grondhervormingsproses.
Volgens die verslag is die getal van 8 733 eise, wat nog nie afgehandel is nie, ook nie betroubaar nie, aangesien die stelsel wat die eise tel, so baie verander het. Boonop is alle eise ook nie in die staatskoerant gepubliseer nie en die aantal verlore lêers en dokumente maak dit moeilik om komplekse eise op te los en "maak die deur oop vir manipulasie deur beamptes" of selfs "vermeende manipulasie deur beamptes".
Die Kommissie vir die Herstel van Grondregte het erken dat hy waarskynlik nie die eisproses sal kan hanteer indien dit binne die volgende vyf jaar oopgemaak word nie, soos wat die wysigingswetsontwerp vir die herstel van grondregte voorstel nie.
"Die kommissie het erken dat hy, weens 'n gebrek aan standaard bedryfsprosedures en die huidige gebrek aan 'n elektroniese stelsel om die eise aan te teken, nie nuwe ontwikkelings of eise sal kan hanteer nie," volgens die verslag.